Chicago, Tel Aviv, Ascona, Dessau, Kaliningrad. Paul Klee, Kandinsky, Anni Albers, László Moholy-Nagy, Iwao Yamawaki. Il-“Bauhaus Statali”, imwaqqfa f'Weimar fl-1919 minn Walter Gropius u l-ħbieb tiegħu, malajr saret moviment internazzjonali għall-arkitettura, l-arti u d-disinn. Hija influwenzat il-ħsieb kreattiv, l-għamara kif ukoll il-pajsaġġi tal-bliet madwar id-dinja għal aktar minn seklu. Billi għaqqad flimkien l-arti u l-prattiċità, l-avant-garde inġenjuż tal-Bauhaus għen litteralment fit-tiswir tat-tranżizzjoni soċjali u ekonomika lejn soċjetà industrijali u s-seklu 20. Mitt sena wara, qed inħabbtu wiċċna ma' sfidi globali ġodda: it-tibdil fil-klima, it-tniġġis, id-diġitalizzazzjoni u splużjoni demografika prevista li żżid il-popolazzjoni dinjija għal sa 10 biljun ruħ sa nofs is-seklu. Dawn l-iżviluppi qed jimxu id f'id ma' tkabbir ekonomiku li jidher li huwa bla limitu għad-detriment tal-benessri tagħna, tal-pjaneta tagħna u tar-riżorsi naturali limitati tagħna. Il-bini u l-infrastrutturi huma responsabbli għal mill-inqas 40% tal-emissjonijiet kollha tal-gassijiet serra. Kostruzzjonijiet moderni huma fil-biċċa l-kbira bbażati fuq is-siment u l-azzar, li t-tnejn li huma jikkonsmaw ammont immens ta' enerġija biex jiġu prodotti u anke jirrilaxxaw direttament is-CO2 permezz ta' reazzjonijiet kimiċi. Is-sinjali kollha juru l-istess ħaġa: irridu nerġgħu naħsbu u nippjanaw mill-ġdid. U għal dan, l-Ewropa jista' u jrid jkollha rwol ewlieni. Għalhekk għamilna l-Patt Ekoloġiku Ewropew il-prijorità tagħna. Huwa jiftaħ għadd ta' opportunitajiet ġodda u huwa l-istrateġija l-ġdida tagħna għat-tkabbir. L-objettiv primarju huwa li l-Ewropa tkun l-ewwel kontinent newtrali għall-klima fl-2050. Dan se jirrikjedi aktar mit-tnaqqis tal-emissjonijiet. Għandna bżonn mudell ekonomiku li jagħti lura lill-pjaneta dak li jieħu minnha permezz ta' ekonomija ċirkolari li taħdem bl-enerġija rinnovabbli. Iżda rrid li dan ikun aktar minn proġett ambjentali jew ekonomiku. Il-Patt Ekoloġiku Ewropew irid ukoll — speċjalment — ikun proġett kulturali ġdid għall-Ewropa. Kull moviment għandu d-dehra u s-sensazzjoni tiegħu. U din il-bidla sistemika teħtieġ l-estetika partikolari tagħha - it-taħlit tad-disinn u s-sostenibbiltà. Huwa għalhekk li se nniedu moviment Bauhaus Ewropew ġdid - disinn kollaborattiv u spazju kreattiv, fejn l-arkitetti, l-artisti, l-istudenti, ix-xjenzati, l-inġiniera u d-disinjaturi jaħdmu flimkien biex din il-viżjoni ssir realtà. Il-Bauhaus Ewropea l-Ġdida se tkun il-forza li tagħti l-ħajja lill-Patt Ekoloġiku Ewropew b'mod attraenti, u innovattiv u ffukat fuq il-bniedem. Se jkun moviment ibbażat fuq is-sostenibbiltà, l-aċċessibbiltà u l-estetika biex il-Patt Ekoloġiku Ewropew jiġi eqreb tan-nies u biex ir-riċiklaġġ, l-enerġiji rinnovabbli u l-bijodiversità jsiru naturali. Jenħtieġ li n-nies ikunu jistgħu jħossu, jaraw u jesperjenzaw il-Patt Ekoloġiku Ewropew. Kemm jekk bis-saħħa ta' industrija tal-kostruzzjoni li tuża materjali naturali bħall-injam jew il-bambù u kemm jekk bis-saħħa ta' arkitettura li tadotta forom kważi-naturali u prinċipji tal-kostruzzjoni li jikkunsidraw l-ekosistemi mill-bidu nett, u li jippermettu s-sostenibbiltà u r-riutilizzabbiltà u jippjanaw għalihom. Jenħtieġ u ukoll li l-Bauhaus Ewropea ġdida tieħu vantaġġ mill-megatendenza rivoluzzjonarja l-oħra tas-seklu tagħna. Id-diġitalizzazzjoni qed tibdel dejjem aktar il-mod kif naħsbu u naġixxu. Fil-ġejjieni, id-djar, l-insedjamenti u l-bliet se jaħdmu u jiffunzjonaw aħjar bis-saħħa tat-“tewmi diġitali” tagħhom. Is-simulazzjonijiet bil-kompjuter se jagħmluha possibbli li jittejbu d-deċiżjonijiet dwar id-disinn f'termini ta' effiċjenza fir-riżorsi, ir-riutilizzabbiltà jew l-impatt fuq l-ambjent u l-klima lokali. L-għan huwa li jkollna bliet newtrali għall-klima li jkunu aktar abitabbli. Bħall-moviment storiku Bauhaus li nfirex mad-dinja kollha minn Weimar, il-Bauhaus Ewropea l-Ġdida maħsuba li tkun aktar minn sempliċi skola tal-arkitettura li tuża teknoloġiji u tekniki ġodda. Is-suċċess rivoluzzjonarju tal-Bauhaus ma kienx ikun konċepibbli mingħajr il-pont għad-dinja tal-arti u l-kultura, jew għall-isfidi soċjali ta' dak iż-żmien. Il-Bauhaus l-antik wera li l-industrija u d-disinn tajjeb jistgħu jtejbu l-ħajja ta' kuljum ta' miljuni ta' nies. Jenħtieġ li l-Bauhaus Ewropea l-Ġdida tiskatta dinamika simili. Jenħtieġ li turi li n-neċessarju, fl-istess ħin, jista' jkun sabiħ, u li l-istil u s-sostenibbiltà jmorru flimkien. Irridu nitilqu l-modi familjari u nibdlu l-perspettiva tagħna. Il-Bauhaus Ewropea l-Ġdida se toħloq l-ispazju għal hekk. Fis-sentejn li ġejjin, se jinħolqu ħames proġetti Bauhaus Ewropej f'pajjiżi differenti tal-Unjoni tagħna. Kollha kemm huma se jkunu impenjati għas-sostenibbiltà, iżda b'enfasi differenti. L-enfasi tagħhom tista' tvarja minn materjali tal-bini naturali u effiċjenza enerġetika, għad-demografija, il-mobbiltà orjentata lejn il-futur jew l-innovazzjoni diġitali effiċjenti fl-użu tar-riżorsi; dejjem ikkombinati mal-kultura u l-arti. Bħala laboratorji kreattivi u sperimentali u docking points għall-industriji Ewropej, dawn se jkunu l-punt tat-tluq għal netwerk Ewropew u dinji li jimmassimizza l-impatt ekonomiku, ekoloġiku u soċjali lil hinn mill-Bauhaus individwali. Nixtieq nara li l-Bauhaus Ewropea il-Ġdida tagħti bidu għal moviment kreattiv u interdixxiplinari li jiżviluppa standards estetiċi kif ukoll funzjonali — f'sinkronizzazzjoni mat-teknoloġija l-aktar avvanzata, l-ambjent u l-klima. Jekk jirnexxilna nikkombinaw is-sostenibbiltà mad-disinn tajjeb, allura l-Patt Ekoloġiku Ewropew jingħata spinta - anke lil hinn mill-fruntieri tagħna. Hija għandha tistimula d-dibattitu dwar metodi ta' kostruzzjoni u forom ta' disinn ġodda. Għandha tesperimenta u tipprovdi tweġibiet prattiċi għall-mistoqsija soċjali ta' kif tista' tkun il-ħajja moderna f'armonija man-natura għall-Ewropej. Hija se tgħin biex is-seklu 21 tagħna jkun isbaħ u aktar uman. Dan l-artiklu kien ippubblikat f'diversi media Ewropej.